Nog aanklagte kom teen Vincent SmithDie voormalige ANC-LP Vincent Smith. (Argieffoto: Henk Kruger/ANA) Nog strafregtelike aanklagte gaan teen oud-ANC-LP Vincent Smith aanhangig gemaak word vir sy beweerde aandeel in die Bosasa-debakel. Dít terwyl die saak teen hom en medebeskuldigde, Angelo Agrizzi, die voormalige bedryfshoof van Bosasa, nou van mekaar geskei gaan word. Smith het Donderdag vir die soveelste keer alleen in die beskuldigdebank van die Palm Ridge-landdroshof op aanklagte van korrupsie en bedrog verskyn weens Agrizzi se swak gesondheid. Sindisiwe Seboka, woordvoerder van die Nasionale Vervolgingsgesag se ondersoekdirektoraat, sê die hof het die ondersoekdirektoraat se aansoek om die twee mans se saak van mekaar te skei toegestaan sodat daar nie “op Smith se grondwetlike reg op ’n regverdige en vinnige verhoor inbreuk gemaak word nie”. Die twee word daarvan beskuldig dat Agrizzi vir Smith omgekoop het om te help verseker dat Bosasa winsgewende staatstenders kry. Agrizzi het weens swak gesondheid in Oktober verlede jaar laas in die hof verskyn. Sy prokureur het intussen nou ’n mediese verslag by die hof ingedien wat daarop dui dat sy kliënt weens siekte tans ongeskik is om verhoor te word. Seboka sê voorts die ondersoekdirektoraat het in die hof aangedui dat verdere aanklagte teen Smith in verband met die betrokke saak aanhangig gemaak sal word. Seboka het nie meer inligting rakende hierdie aanklagte bekend gemaak nie. News24 berig die aanklagte sluit na bewering belastingbedrog en belastingontduiking in. Die saak is tot 28 September uitgestel.